b'\n_START_ARTICLE_\nPr\xc5\xa1ilo za nos\n_START_PARAGRAPH_\nPr\xc5\xa1\xc3\xadlo za n\xc3\xb3s je pr\xc5\xa1ilo za aplikacijo zdravila v nos, na primer pr\xc5\xa1ilo s fiziolo\xc5\xa1ko raztopino za \xc4\x8di\xc5\xa1\xc4\x8denje in vla\xc5\xbeenje nosne sluznice. V pr\xc5\xa1ilih za nos se uporabljajo tudi nekatere u\xc4\x8dinkovine, ki se v prebavilih razgradijo in se zaradi tega ne morejo jemati skozi usta. To so predvsem razli\xc4\x8dni hormonski preparati, na primer antidiureti\xc4\x8dni hormon, estrogeni, oksitocin. Ker je nosna sluznica zelo dobro prekrvljena, je zelo primerna za vnos takih u\xc4\x8dinkovin, ki iz nosne sluznice preidejo v kri, po krvi pa se prena\xc5\xa1ajo po telesu._NEWLINE_V teko\xc4\x8dem pr\xc5\xa1ilu za nos je lahko raztopina, emulzija ali suspenzija. Obi\xc4\x8dajno so na voljo v ve\xc4\x8dodmernih vsebnikih, opremljenih z ustreznim aplikatorjem. So bodisi v vsebnikih pod tlakom bodisi v vsebnikih s pr\xc5\xa1ilnim nastavkom.'